laion/Wikipedia-Exotic huggingface dataset:
חאן כפר אוריה

חאן כפר אוריה הוא חאן השוכן בלב המושב כפר אוריה שבשפלת יהודה ליד העיר בית שמש. המבנה העתיק הוקם בשנת 1875 כחווה חקלאית של אגודת אחוזה הנוצרית מיפו. בראשונה הייתה החווה בבעלות אפנדי שאריסיו עיבדו את הקרקע. אף על פי שמעולם לא חנו בו שיירות מסע ולא עברה באזור דרך ראשית קיבל המבנה את השם "חאן". בשנת 1909 אדמות המושב ומבנה החאן נקנו על ידי יצחק הורודשיץ עבור אגודת ביאליסטוק שבפולין. האדמות הוחכרו לערביי הסביבה ולכן הבעלים מסרו ב 1913 לאליעזר קרסנר לנהל את אחוזתם והוא נגש במרץ להוציא את האדמה מידי המחזיקים בה ולהחזירה לנחלה ליהודים. את מחצית הקרקע שחרר בדרכי שלום, במשא ומתן ממושך ומיגע שניהל בסבלנות רבה, ובנוגע למחצית השנייה עמדו שמונת השייחים מהכפרים הסמוכים בסירובם להסתלק מהקרקע, ורק אחרי שהוא השיג את עזרת השלטון בשם הצדק ובשלמונים - והשייחים הסרבניים נאסרו, הסכימו לחתום על הוויתור ועל השלום. אז הציב את גבולות המושבה ואף חפר בה באר, הנקראת על שמו "באר אליעזר" עד היום. מאיר רוטנברג הזמין לחווה חלוצים מאנשי העלייה השנייה כדי לרכוש ניסיון בעבודה חקלאית. קבוצת החלוצים נקראה חבורת סג'רה וכללה 13 חברים ושלוש חברות, ביניהם היו א. ד. גורדון, נח נפתולסקי, יצחק טבנקין, אווה טבנקין, בן-ציון ישראלי, יוסף זלצמן ויצחק פינרמן, שבאו ליישב את המקום. החבורה שהתה בחאן קרוב לשנה וב-2 בנובמבר 1913 עזבו. חלק מהפועלים שהוכשרו במקום הקימו אחר כך קיבוצים כגון דגניה א', דגניה ב' וגבע. בזמן שהותם, הפועלים התאכסנו בקומה הראשונה של המבנה ובקומה השנייה נבנה חדר מיוחד עבור מנהל החווה אליעזר קרסנר, עמו הפועלים לא הסתדרו על רקע דתי. באחד העימותים אף נעלו העובדים את הפקיד בקומה השנייה לשם קבלת דרישותיהם. בראשית מלחמת עולם א', כשהשלטון הטורקי החל להצר את צעדי היהודים, הכריח הקאימקם שברמלה את אליעזר קרסנר לעזוב את כפר אוריה ולחזור לגדרה. מחדרו בחאן בכפר אוריה כתב א.ד. גורדון סדרת מכתבים ידועה לרחל המשוררת טרם צאתו לקונגרס הציוני בווינה (1914). יצחק בן-צבי לימים נשיאה השני של מדינת ישראל שסייר במקום בשנת 1915 כתב: "על אחת הגבעות הקטנות, המשמשות מעבר טבעי מפלשת אל הרי יהודה, מתנוסס בניין גבוה ונישא, הדומה למבצר בודד מוקף עצים מסביב... זהו כפר אוריה, אחוזה חדשה". הביקור במבנה חאן כפר אוריה הותיר רושם גם על הסופר משה סמילנסקי שכתב בשנת תרע"ג בספרו: "במורדו של אחד מהרי החלוץ של הרי יהודה המוצקים נתגלתה לנו חצר אבנים בודדה ולה שער גדול ובריחו ברזל...התקרה-כיפה, החלונות הרחבים והגבוהים – כיפות והכל מן המסד ועד הטפחות, בנוי אבנים גדולות מידה". ברל כצנלסון שעבר במקום תיאר את החווה כמקום מוזנח ולא נקי ואת התנאים הקשים שבהם חיים החלוצים. בשנת 1929 במסגרת מאורעות תרפ"ט, ערביי הכפרים הסמוכים צבאו על החווה, גרשו את המתיישבים ושרפו את החווה. החווה נשארה בעזבונה עד לשנת 1944. בשנה זו הגיעו לחווה יוצאי כורדיסטן ששיקמו את הריסות החאן. בתקופת מלחמת העצמאות עת היה היישוב מבודד ואספקה ללוחמים (לימים לוחמי חטיבת גבעתי) ותושבי המקום הוצנחה במטוסים, מונה למפקד המקום שלמה צ'יץ להט לימים אלוף בצה"ל וראש עיריית תל אביב שהציב עמדות הגנה על מושב כאשר המרכזית שבהם התנוססה בראש החאן. פרק זה לוקה בחסר. אנא תרמו לוויקיפדיה והשלימו אותו. כיום מבנה החאן מוזנח ועלוב ומסתיר את עברו וייחודו. בשנת 2011 התפרסם כי החאן נכלל בתוכנית ממשלתית לשימור אתרי מורשת לאומית, תוכנית אשר תתרום לחאן מבחינה כלכלית ומבחינה תדמיתית. דברים סותרים מופיעים ב: מירושלים לרחובות רגלי, הצבי, 8 במאי 1913, וב: הר טוב, הפועל הצעיר, 31 בינואר 1913 כפר אוריה, הפועל הצעיר, 26 בדצמבר 1913
אביבה גוטליב זורנברג

אביבה גוטליב זורנברג (נולדה במרץ 1944) היא פרשנית מקרא, דוקטור לספרות אנגלית. אביבה גוטליב נולדה בלונדון בשנת 1944, בת בכורה לרב האורתודוקסי זאב וולף גוטליב, וגדלה בגלאזגו שבסקוטלנד, שם שימש אביה אב בית דין ורב הקהילה בגלאזגו. מילדותה למדה תורה אצל אביה. בעלת תואר ראשון ותואר דוקטור בספרות אנגלית מטעם אוניברסיטת קיימברידג'. בשנת 1969 עלתה לישראל, וכעבור חמש שנים נישאה לאריק זורנברג, דוקטור לפיזיקה, ולזוג שלושה ילדים. בשנים 1969–1976 לימדה ספרות אנגלית באוניברסיטה העברית בירושלים עד לפיטוריה משום שלא פרסמה מספיק. בשנת 1980 החלה לעסוק בהוראת תורה במגוון מסגרות אקדמיות ומסגרות הפונות לציבור הרחב, כגון מכון "מתן" בירושלים, מכון פרדס ללימודי היהדות ו"בית אבי חי" בירושלים. את הרצאותיה היא נותנת באנגלית, שפת האם שלה. הרצאותיה בארצות דוברות אנגלית (ארצות הברית, קנדה ובריטניה) זכו למוניטין רב, ובין השאר השתתפה בסדרה של ביל מוירס (Bill Moyers) על ספר בראשית, ששודרה בערוץ PBS. בשנת 1995 הוענק לה הפרס הלאומי לספרים יהודיים, על ספר "Genesis: The Beginning of Desire". מתגוררת בירושלים. Genesis: The Beginning of Desire, The Jewish Publication Society, 1995. The Particulars of Rapture: Reflections on Exodus, Doubleday, 2001. The Murmuring Deep: Reflections on the Biblical Unconscious, Schocken Books, 2009. Bewilderments: Reflections on the Book of Numbers, Schocken Books, 2015 Moses: A Human Life, Yale University Press, 2016 תהום אל תהום: סערות הנפש של גיבורי התנ"ך, תרגום מאנגלית: ענת שולץ, הוצאת דביר, 2014 אתר האינטרנט הרשמי של אביבה גוטליב זורנברג תמר רותם, ואלוהים ברא את האשה, באתר הארץ, 7 בספטמבר 2004 אטילה שומפבי, גיבורי התנ"ך: לא מלאכים, בני אדם ממש, באתר ynet, 13 בפברואר 2014 צור ארליך, גן נעול אדם? עם אביבה זורנברג על קולות ותהומות במקרא, 9 במרץ 2014 הרצאות של אביבה זורנברג, באתר יוטיוב רשימת הפרסומים של אביבה גוטליב זורנברג, בקטלוג הספרייה הלאומית הספרים של אביבה גוטליב זורנברג, באתר "סימניה" אביבה גוטליב זורנברג, במסד הנתונים הקולנועיים IMDb (באנגלית) אביבה גוטליב זורנברג, דף שער בספרייה הלאומית Jake Marmer, Avivah Zornberg and the ‘Biblical Unconscious’, Forward, March 17, 2009 תמר רותם, ואלוהים ברא את האשה, באתר הארץ, 7 בספטמבר 2004 אביבה זורנברג, באתר "בית אבי חי" (באנגלית) Avivah Gottlieb Zornberg, Random House Canada Genesis: A Living Conversation, באתר של ביל מוירס Ilana M. Blumberg, The Other Side of Silence: Listening Into the Bible, Forward, March 18, 2009 Clémence Boulouque, MOSES - A Human Life, New York Times, December 1, 2016
כביש 334

כביש 334 הוא כביש אורך אזורי בנגב המערבי המחבר בין כביש 293 בצומת שדה צבי לכביש 232 בצומת דורות הסמוכה לשדרות. אורכו 17 ק"מ. הכביש מכונה גם "דרך ארץ הבִּתרונות", מכיוון שהוא חוצה את שמורת הטבע בתרונות רוחמה. בסמוך לכביש נמצאת גם שמורת נחל שקמה. כביש עוקף שדרות מתוכנן להיות המשך של כביש 334.
צינית (צמח)

צינית (שם מדעי: Ilex, שם אנגלי עממי - Holly) הוא סוג יחיד במשפחת הציניתיים (Aquifoliaceae), המונה כ-300 מינים. הצמח ידוע בארצות נוצריות כקישוט לחג המולד. מיני הצינית כוללים עצים, שיחים ומטפסים. חלק מהמינים ירוקי עד וחלקם משירי עלים. מיני הצינית דו ביתיים, הכוללים עצים זכריים ועצים נקביים. העלים מסורגים, שפתם משוננת וצבעם ירוק מבריק. צורת העלה מחודדת בקצה. הפרחים לבנים וקטנים עם ארבעה עלי כותרת, כשפרחים נקביים ופרחים זכריים צומחים על צמחים נפרדים. הפרחים מואבקים על ידי דבורים. הפירות הם ענבות קטנות ועגולות, לרוב בצבע אדום אך לעיתים שחור או חום. העלים מכילים חומרים רעילים במידה מועטה לבני אדם, וכך גם הפירות - אם כי לא נודעו מקרי הרעלה מגרגירי צינית. העלים משמשים בין השאר לחליטות, ובחלק מהמינים מכילים חומרים ממריצים. שמה המדעי של של המשפחה הוא Aquifoliaceae, המגיע מהמילים בלטינית Acer (שנון, משונן) ו-Folium (עלה), הנובעים ככל הנראה מצורת העלים. הכינוי האנגלי הולי (Holly) מגיע מהשם הגרמני העתיק Hulis. השם המדעי של הצינית הוא אילקס (Ilex) ומגיע מלטינית, שם הוא יוחס לעץ אלון עם עלווה דומה. מיני צינית נפוצים ברחבי אירופה, אפריקה, אמריקה ואוסטרליה. הצמח זוהה וסווג לראשונה על ידי קארולוס לינאוס. צינית מאטה (Ilex paraguariensis) - מין צינית המשמש כצמח לחליטות למשקה הפופולרי מאטה, פופולרי באמריקה הדרומית. צינית אירופאית (Ilex aquifolium) - המין המייצג של הסוג, מין זה הוא עץ או שיח גבוה המשיר את עליו בעונת החורף. צינית סיליושפינוזה (Ilex ciliospinosa) - מין צינית ירוק-עד ורחב עלים שמקורו לפי הגן הבוטני במיזורי במערב סין. מדיה וקבצים בנושא צינית בוויקישיתוף צינית, באתר ITIS (באנגלית) צינית, באתר NCBI (באנגלית) צינית, באתר האנציקלופדיה של החיים (באנגלית) צינית, באתר Tropicos (באנגלית) צינית, באתר GBIF (באנגלית) צינית, באתר IPNI (באנגלית) צינית, באתר אנציקלופדיה בריטניקה (באנגלית) Ilex ciliospinosa - Plant Finder, www.missouribotanicalgarden.org
ג'ון קרטר

האם התכוונתם ל... ג׳ון קרטר קאש – זמרת ומוזיקאית אמריקאית ג׳ון קרטר (דמות) – דמות בסדרת הספרים בארסום של אדגר רייס בורוז ג'ון קרטר (סרט) – סרט מדע בדיוני אמריקאי ג'ון קרטר (פוליטיקאי) – חבר בית הנבחרים של ארצות הברית
ברוסונתיה

ברוסונתיה (שם מדעי: Broussonetia) הוא סוג של צמחים פורחים הכולל ארבעה מיני עצים ממשפחת התותיים. מקורו של העץ במזרח אסיה. מדיה וקבצים בנושא ברוסונתיה בוויקישיתוף ברוסונתיה, באתר ITIS (באנגלית) ברוסונתיה, באתר NCBI (באנגלית) ברוסונתיה, באתר Tropicos (באנגלית) ברוסונתיה, באתר GBIF (באנגלית) ברוסונתיה, באתר IPNI (באנגלית) Broussonetia, Plants of the World Online (באנגלית) ערך זה הוא קצרמר בנושא בוטניקה. אתם מוזמנים לתרום לוויקיפדיה ולהרחיב אותו.
תמיר כהן

תמיר כהן (נולד ב-4 במרץ 1984) הוא כדורגלן עבר ששיחק בעמדת הקשר האחורי ומאמן כדורגל ישראלי. בנו של כדורגלן העבר אבי כהן. כהן גדל במחלקת הנוער של מכבי תל אביב, ועם קבוצת הנוער של המועדון זכה בדאבל בעונת 2001/2002. את הופעת הבכורה בליגת העל ערך בנובמבר 2002, כשנכנס כמחליף בניצחון על בני יהודה תל אביב. בעונת 2002/2003 זכה עם מכבי תל אביב באליפות המדינה, ובעונת 2004/2005 הופיע במדיה בשלב הבתים של ליגת האלופות. בינואר 2007 עבר כהן למכבי נתניה, לאחר שלא הצליח למצוא את מקומו במכבי תל אביב בתחילת עונת 2006/2007. תחילה נראה היה כי כהן הוא עוד שחקן מבטיח שלא מצליח לממש את הפוטנציאל הטמון בו בשל הירידה הגדולה ביכולתו, אך עם מעברו לנתניה השתפרה יכולתו ובשל כך זכה לזימון לנבחרת ישראל ולהצעות מקבוצות זרות. ב-23 בדצמבר 2007 חתם כהן בקבוצת בולטון וונדררס מהפרמייר ליג באנגליה. בעונתו הראשונה במועדון הופיע בעשרה משחקים (בשלושה מתוכם עלה בהרכב), בהם כבש שער בודד ב-2 במרץ 2008. בעונת 2008/2009, עד תקופת חג המולד, לא שותף באף משחק. בינואר 2009 דורג כהן על ידי העיתון האנגלי הדיילי מירור במקום החמישי ברשימת ההעברות הגרועות ביותר שנעשו בליגה האנגלית בחלון ההעברות של ינואר. את עונת 2009/2010 פתח כהן עם שלושה שערים בחמישה משחקים, שבזכותם הוא הפך לשחקן הרכב קבוע בקבוצתו. ב-24 באפריל 2011 כבש את שער הניצחון מול ארסנל בדקה ה-90, הוריד את חולצתו וחשף מתחתיה חולצה נוספת עם תמונה של אביו, אבי כהן, שנהרג בתאונה 4 חודשים קודם לכן. עם סיום עונת 2010/2011 הודיעה בולטון כי חוזהו של כהן לא יחודש. באוגוסט 2011 חזר כהן לישראל וחתם כהן בקבוצת מכבי חיפה על חוזה לשלוש שנים תמורת 300 אלף אירו לעונה. הופעת הבכורה של כהן במדי הקבוצה הייתה ב-17 באוגוסט 2011, בסיבוב הפלייאוף של ליגת האלופות, במשחק נגד ראסינג גנק הבלגית באצטדיון רמת גן. ביוני 2013 שוחרר מהקבוצה. לקראת עונת 2013/2014 חתם כהן בהפועל רעננה, העולה החדשה לליגת העל, ומונה לקפטן הקבוצה. לאחר עונה אחת, בה כבש שלושה שערים ב-21 הופעות בליגה, שוחרר כהן מהמועדון, לא שיחק כלל בעונה שלאחר מכן ולמעשה פרש ממשחק פעיל. לכהן 8 הופעות בנבחרת הצעירה של ישראל. הופעת הבכורה שלו בנבחרת הייתה בהפסד הנבחרת לקפריסין באפריל 2003. ב-13 באוקטובר 2007 ערך כהן את הופעת הבכורה שלו בנבחרת ישראל הבוגרת מול נבחרת קרואטיה. בשנת 2018 מונה לעוזר מאמן שני בהפועל רעננה. תמיר כהן, באתר ההתאחדות לכדורגל בישראל תמיר כהן, באתר Transfermarkt תמיר כהן, באתר Soccerway תמיר כהן, באתר BDFutbol תמיר כהן, באתר WorldFootball.net תמיר כהן, באתר National Football Teams תמיר כהן, באתר FootballDatabase.eu עמוד השחקן באתר ההתאחדות לכדורגל בישראל בעז גורן, ‏100 יום בלי אבי: רכבת ההרים של תמיר והמשפחה, באתר ONE‏, 8 באפריל 2011 ובצמרת ההעברות הגרועות באנגליה: תמיר כהן, באתר ynet, 1 בינואר 2009 עמית גולדשטיין‏, הפועל רעננה: תמיר כהן קיבל תפקיד בצוות המקצועי, באתר וואלה, 14 במאי 2018
אפאצ'י קסנדרה

קסנדרה (באנגלית: Cassandra) הוא בסיס נתונים מבוזר מסוג NoSQL בקוד פתוח שנכתב במקור בחברת פייסבוק, יצא לאור כתוכנה חופשית בשנת 2010 ומפותח מאז במסגרת מוסד התוכנה אפאצ'י. השימוש העיקרי של מסד הנתונים הוא בעולם ה-Big Data, המיועד לטיפול בכמות גדולה מאוד של נתונים בנפח שמעל מאות טרה-בית, בקצבי הגעה מהירים מאוד וממקורות רבים ושונים. בדצמבר 2018, על פי דירוג DB-Engines היה מדורג במקום ה-11 בעולם, והשני מבין בסיסי הנתונים מסוג NoSQL (אחרי MongoDB). הוא נקרא על שם קסנדרה, נביאה במיתולוגיה היוונית, ככל הנראה בהקשר לשם "אורקל", בסיס נתונים מצליח הקרוי על שם האורקל מדלפי[דרוש מקור]. מערכת קסנדרה היא מערכת NoSQL. היא מספקת ממשק פשוט יותר של חיפוש ערך לפי מפתח. קסנדרה כתובה בשפת ג'אווה. כמו כל שאר הפרויקטים של אפאצ'י, היא מפותחת בעזרת מערכת ניהול הגרסאות Subversion. מדיה וקבצים בנושא אפאצ'י קסנדרה בוויקישיתוף אתר האינטרנט הרשמי של אפאצ'י קסנדרה (באנגלית) אפאצ'י קסנדרה, ברשת החברתית אקס (טוויטר) DB-Engines Ranking, DB-Engines (באנגלית) (ארכיון) ערך זה הוא קצרמר בנושא מחשבים. אתם מוזמנים לתרום לוויקיפדיה ולהרחיב אותו.
Internet Download Manager

Internet Download Manager (בתרגום חופשי: מנהל הורדות אינטרנט) או בקיצור IDM (קרי: איי.די.אם) הוא מנהל הורדות אשר מציע אפשרויות אוטומציה לתהליך הורדת הקבצים מהרשת, ומאפשר לשמור כל סוג של קובץ בתיקיה מוגדרת. מנהל ההורדות תומך בדפדפנים נפוצים, בהם אינטרנט אקספלורר,‏ Mozilla Firefox,‏ Google Chrome, ו-Safari. הוא מאפשר גם עצירה זמנית של הורדה של תוכן מסוים אם האתר מאפשר זאת. אתר האינטרנט הרשמי של התוכנה (באנגלית) יומן העדכונים של התוכנה (באנגלית) ערך זה הוא קצרמר בנושא תוכנה. אתם מוזמנים לתרום לוויקיפדיה ולהרחיב אותו.
מיכל נגרין

מיכל נֶגְרִין (נולדה ב-7 בדצמבר 1956) היא אמנית, מעצבת תכשיטים ואופנה ישראלית. נגרין נולדה בקיבוץ נען לעדה ושרוליק גרין, אחיינו של דוד בן-גוריון. בת ראשונה, לאחר שני בנים. אמה הציירת אהבה לעצב את ביתם באביזרים שמצאה בשוק הפשפשים דבר שהשפיע רבות על נגרין, שכבר מן הילדות נהגה לצייר על מיניאטורות שהיא ואמה קנו מהשוק. בשנת 1965 נפטר אביה במפתיע מהתקף לב. הפעם הראשונה בה מכרה תכשיטים באופן מסודר הייתה בגיל 15, עבור חנות תכשיטים ברחובות. כשהייתה בת 22 עברה להתגורר באוטובוס שמילאה אותו ביצירות ועבודות במושב נביעות שבסיני, לאחר 5 שנים עברה לתל אביב שם פגשה את בעלה לעתיד, מאיר, ובשנת 1984 הם נישאו, לימים הוא הפך לשותף ומנהל חברת "מיכל נגרין עיצובים בע"מ". לאחר החתונה, נגרין חזרה לקיבוץ, אך לאחר מספר שנים והולדת בתה יסמין, עברה להתגורר ברחובות. בשנת 1988 החלה להתפרנס מיצירותיה במכירה בשוק האמנים בנחלת בנימין, ההצלחה לה זכתה הובילה לפתיחת חנות וסטודיו ברח' גורדון בתל אביב. בשנת 1991 נפטרה אמה, קצת לפני שנגרין פרצה לתודעה. בשנת 1992 נגרין העבירה את חנות הקונספט לרחוב שינקין שעוצבה בצבעונית עזה עם דגש על תכשיטים עם חרוזים, בניגוד לתכשיטי הזהב והכסף שבלטו בשוק התכשיטים. נגרין החלה למכור את יצירותיה לחו"ל, תחילה דרך ישראלים שנתקלו ואהבו את היצירות, ולאחר מכן השתתפה בתערוכת תכשיטים "ביז'ורקה" בפריז שהובילה אותה לתודעה העולמית. בד בבד סוכן יפני שהיה בתערוכה קנה ממנה תכשיטים ואלה החלו להיות משווקים ברשתות גדולות ביפן, דבר שהוביל לפתיחת רשת עולמית. בשנת 1996 פתחה נגרין סטודיו גדול בבת ים שמאז התרחב בשנת 2009 למפעל ומרכז מבקרים ייחודי עם גלריה ובית קפה, בעלות של מיליון שקל. עיצוביה של נגרין התפתחו מתכשיטים, לאופנה, מוצרי נוי, יודאיקה ובובות. בשנת 2005 הוציאה ספר בישול משותף עם דנית סלומון בשם "שוקולד ושושנים :עוגות השוקולד הכי טובות", המשלב בין העיצוב הרומנטי של נגרין לעולמה הקולינרי של סלומון, בהוצאת קוראים. בשנת 2007 עיצבה נגרין בהזמנה אישית את סיכת הבגד ואת הטבעת בעלות תמונת החתול עבור דמותה של דולורס אמברידג' מתוך הסרט "הארי פוטר ומסדר עוף החול". לאחר מכן יצרה אוסף תכשיטים קטן בעיצוב דומה. בשנת 2011 היו 26 חנויות של נגרין ברחבי העולם, בין היתר בערים טוקיו, סינגפור, מדריד, זגרב, פראג, לאס וגאס, אטלנטיק סיטי, מקסיקו סיטי ובוסטון, ועוד 21 חנויות בישראל. בספטמבר 2019 הודיעה נגרין ל-120 העובדים כי היא נאלצת לסגור את החברה עקב קשיים כלכליים. נגרין מתגוררת בנווה צדק שבתל אביב. בתה היחידה יסמין אף היא מעצבת תכשיטים. בשנת 2020 פתחה חנות בוטיק חדשה עם אוסף פרטי בקיבוץ נען. ביוגרפיה של מיכל נגרין, באתר מיכל נגרין גילי מצא, מקומות מעצבים בחיי: שמונה תחנות עם מיכל נגרין, באתר ynet, 6 באוקטובר 2010 מיכל נגרין, באתר ערוץ הביוגרפיה (הקישור אינו פעיל) גדעון אוקו, ‏איך נראה הבית של מיכל נגרין?, באתר ‏מאקו‏, 6 במאי 2009 גילי קנלבאום, קודם ניקח את זגרב: מיכל נגרין כבשה את שבוע האופנה של קרואטיה, באתר ynet, 9 בפברואר 2009 איילה אור-אל, שם המותג: נגרין, באתר ynet, 9 ביוני 2011 ממלכת נגרין בווינדזור, באתר עלונדון חזקי ברוך, מיכל נגרין - עולם יצירתי וקסום, באתר ערוץ 7, 4 ביוני 2011 איריס ז'ורלט, מעצבת התכשיטים מיכל נגרין: גדולה ביפן, באתר ynet, 29 בספטמבר 2004 מיכל נגרין משיקה את Michal Negrin's World בבת-ים בהשקעה של מיליון שקל, באתר גלובס, 1 ביולי 2009 Dolores Umbridge, Harry Potter Wiki (באנגלית) שני מוזס, ‏מיכל נגרין נסגרת: "הבנו שהבור הכספי עמוק בהרבה משחשבנו", באתר גלובס, 24 בספטמבר 2019
UMD

Universal Media Disk (נכתב בקיצור UMD, בעברית: דיסק מדיה אוניברסלי) הוא תקליטור שפיתחה חברת סוני לקונסולת PSP. נפח דיסק UMD הוא 900 מגה בייט בשכבה אחת ו-1.8 גיגה בייט בשכבה כפולה. השימושים בו הם בעיקר שמירת נתוני משחקי מחשב וסרטים. כיום ה-UMD בשימוש מועט מכיוון שבדגמים החדשים של ה-PSP הוסר הכונן כדי להפחית משקל ולהעלות את זמן המשחק (שעמד על 3 - 5 שעות) בכ-80%. מדיה וקבצים בנושא UMD בוויקישיתוף ערך זה הוא קצרמר בנושא מחשבים. אתם מוזמנים לתרום לוויקיפדיה ולהרחיב אותו.
הנרי סטאפורד, הדוכס השני מבקינגהאם

הנרי סטאפורד, הדוכס השני מבקינגהאם (באנגלית: Henry Stafford, 2nd Duke of Buckingham;‏ 4 בספטמבר 1455 - 2 בנובמבר 1483), אביר הבירית היה איש מפתח בעליית ריצ'רד השלישי, מלך אנגליה לשלטון. בין היתר הוא מהווה נאשם מרכזי ברצח הנסיכים שבמצודה. בסוף ימיו הוביל מרד כנגד המלך והוצא להורג. אמו הייתה מרגרט ביופורט, דרך קשרי הנישואין במשפחתה היה קשור הן לבית לנקסטר והן לבית טיודור. אביו היה האמפרי סטאפורד, רוזן סטאפורד, שנטל חלק במלחמת השושנים לצד בית לנקסטר. הוא נהרג כאשר הנרי סטאפורד היה בן שלוש. לפיכך גדל הילד תחת השגחת סבו, האמפרי סטאפורד, הדוכס הראשון מבקינגהאם, אציל בחצר המלך, שנהרג שנתיים מאוחר יותר. הנרי הוכרז כדוכס מבקינגהאם ונלקח לגדול כבן-חסותה של אליזבת וודוויל, מלכתו ורעייתו של אדוארד הרביעי, מלך אנגליה. הנרי נשא לאשה את אחותה, קתרינה וודוויל אך לא מרצון, מה שהוביל את הנרי לרקום מזימות על אליזבת. עם מותו של אדוארד הרביעי ב-1483, צידד הנרי בטענתו של ריצ'רד דוכס גלוסטר (לימים המלך ריצ'רד השלישי), אחי-המלך המנוח אדוארד הרביעי, להיות עוצר יורש-העצר הילד אדוארד החמישי, בניגוד לדעת בני משפחת וודוויל. הנרי היה זה שעצר את שיירת אדוארד החמישי ואחיו בן התשע, ריצ'רד, דוכס יורק בדרכם מטירת לדלו ללונדון באפריל 1483 והובילם למצודת לונדון, עד להכתרה הרשמית. אולם, במקום הכתרה רשמית הוביל ריצ'רד החלטה בפרלמנט הבריטי לפיה היה יורש העצר ממזר. ההחלטה, שהתקבלה ב-25 ביוני 1483 הכריזה במקביל על ריצ'רד השלישי כעל מלך אנגליה. הנסיכים, אדוארד וריצ'רד, לא נראו עוד. לפי מסמך שהתגלה ב-1980 באוסף מוזיאון אשמוליאן הנסיכים נרצחו במצודת לונדון "על ידי ה-vise של הדוכס מבקינגהאם". לפי הכתוב לא ברור לגמרי מה כוונת התיבה vise, האם הכוונה ל"advice" (עצה) או "devise" (מכשיר), כך או כך קושר הכתוב את הנרי מבקינגהאם לביצוע מעשה הרצח. זמן קצר לאחר מכן ניצב בקינגהאם בראש מרד נגד ריצ'רד השלישי ובעד החזרת הנרי טיודור (אחיינו של הנרי דרך שושלת אמו) מגלותו על מנת שיתפוס את השלטון. ריצ'רד גילה את כוונת המרד ובמקביל נקלעה ספינתו של הנרי טיודור לסערה ונאלצה לשוב לבריטני. הנרי סטאפורד ניסה להימלט אך נלכד, נשפט בעוון בגידה חמורה וראשו נערף בעיר סולסברי ב-2 בנובמבר 1483. אדוארד סטאפורד, הדוכס השלישי מבקינגהאם (1478–1521), הוצא להורג על ידי הנרי השמיני, מלך אנגליה אליזבת סטאפורד (נפטרה ב-1532), רוזנת סאסקס הנרי סטאפורד (1479–1522/1523), רוזן וילטשייר האמפרי סטאפורד (נולד ומת בילדותו ב-1480) אן סטאפורד (1483–1544), דוכסית האנטינגדון Harris, Barbara (1986). Edward Stafford: Third Duke of Buckingham, 1478-1521. Stanford University Press. ISBN 0-8047-1316-2. Rawcliffe, Carole. The Staffords, Earls of Stafford and Dukes of Buckingham 1394–1521. Cambridge University Press, 1978. מדיה וקבצים בנושא הנרי סטאפורד, הדוכס השני מבקינגהאם בוויקישיתוף ביוגרפיה מאתר היסטוריה אנגלית (באנגלית) ערך במסד נתוני האצולה (באנגלית) הנרי סטאפורד, הדוכס השני מבקינגהאם, באתר אנציקלופדיה בריטניקה (באנגלית) ראו אתר שושלת סטאפורד, ליד Henry STAFFORD (2° D. Buckingham) וכן : Firth Green, Richard (July 1981). "Historical Notes of a London Citizen, 1483-1488". The English Historical Review 96: 585–590 גרסה מקוונת למנויים
דסואטודו

דסואטודו (מלטינית: desuetudo) או מנהג מבטל הלכה היא דוקטרינה משפטית שלפיה נורמה שנקבעה בחקיקה ראשית או בחקיקת משנה פוקעת ואינה ניתנת לאכיפה כאשר נוצר נוהג של העדר-אכיפה. חוסר שימוש ארוך ורציף בנורמה נוטל ממנה את תוקפה, לפחות במובן זה שמערכת בתי המשפט לא תיאות להעניש את מי שהפר את אותה הנורמה. מקורו של העיקרון בשיטות המשפט המערביות של ימינו הוא במשפט הרומי. הוא מוסבר בדיגסטה שבקורפוס יוריס קיוויליס (Digest, Book I, Title III, Section 32) באופן הבא: "כמו שהחוקים עצמם מחייבים רק משום שהתקבלו על ידי העם, כך כל מה שהעם הביע הסכמתו, אפילו ללא חוק כתוב, צריך בצדק לחייב את הכל... מסיבה זו התקבל כחוק, ובצדק, שחוקים מתבטלים לא רק על ידי המחוקק, אלא גם על ידי הסכמה שקטה כללית לבטלם בדרך של אי שימוש". מסורת המשפט הקונטיננטלי, היונקת מן המשפט הרומי, מכירה בעקרון של דסואטודו. גם בגמרא נזכר עיקרון זה: רבי אושעיא קבע כי "המנהג מבטל את ההלכה." לעומת זאת, הדוקטרינה אינה מהווה חלק ממסורת המשפט המקובל. כך, למשל, בשנת 1818 נפסק במקרה Ashford v. Thornton כי הכרעה משפטית באמצעות דו-קרב היא עדיין אופציה הפתוחה בפני נתבע, חרף העדר השימוש הממושך בשיטת הכרעה זו. בתי המשפט בישראל אימצו את המסורת האנגלו אמריקנית וסירבו להכיר בכוחם של מנהגים נוגדי חוק לבטל חוק. במשפט הפלילי הפרת חוק המטיל חובה או קובע איסור היא בגדר עבירה. לדברי דליה אבן-להב, כדי שיתהווה מנהג נוגד חוק לא די בכך ש"הפרות יחידות מתפשטות בציבור הרחב" ומתפתחות לכדי "מנהג הקובע דרך התנהגות המנוגדת לחוק החרות". נדרשת גם מדיניות של הרשות המבצעת שאינה מונעת את התהליך ומאפשרת למנהג להתגבש. אות מתה דליה אבן, דסואטודו (1977) תלמוד ירושלמי, מסכת בבא מציעא, פרק ז', הלכה א'. דליה אבן-להב, "מנהגה של הרשות המבצעת שלא לאכוף חוק", משפט וממשל ב 477, 484 (תשנ"ה). ראו גם: ע"פ 3520/91 תורג'מן נ' מדינת ישראל, פ"ד מז(1) 441. אבן-להב, שם, בעמ' 483.
האמפרי סטאפורד, הדוכס הראשון מבקינגהאם

האמפרי סטאפורד, הדוכס הראשון מבקינגהאם (באנגלית: Humphrey Stafford, 1st Duke of Buckingham;‏ 15 באוגוסט 1402 – 10 ביולי 1460) אביר הבירית, היה אציל בריטי, נינו של אדוארד השלישי, מלך אנגליה מצד אמו. ידוע כמצביא ודיפלומט במלחמת מאה השנים ובמלחמת השושנים. נולד בסטאפורד למשפחת אצולה, אמו הייתה בתו של בנו הצעיר של אדוארד השלישי, מלך אנגליה. אביו נהרג לפני שמלאה לו שנה, והאמפרי היה לרוזן השישי מסטאפורד וירש אחוזת ענק, שרובה היה בשליטת אמו. הוא נלקח להיות בן חסות בחצר הנרי הרביעי, מלך אנגליה. ב-22 באפריל 1421 קיבל תואר אבירות מאת הנרי החמישי, מלך אנגליה. ב-1424, לאחר מותו של הנרי החמישי היה לחבר במועצה המלכותית תחת הנרי השישי, מלך אנגליה. ב-1429 הוכתר כאביר מסדר הבירית. בין 1430 ל-1432 פיקד על הצבא בנורמנדי בדרגת לוטננט-גנרל. ב-1438 עם מות אמו, קיבל לחזקתו את כל ירושת אביו. ב-14 בספטמבר 1444 קיבל את תואר הדוכס מבקינגהאם, בעל אחת האחוזות הגדולות ביותר בממלכה. ב-1447 הוכרז לדוכס הראשון במעלה, פרט לדוכסים הקשורים לבית המלוכה. באותה עת כיהן כמפקד חיל המצב בקאלה. כן החזיק בתפקיד מפקד דובר (Constable of Dover), לורד חמשת הנמלים ושליש הממלכה (Constable of England). הוא נשא ונתן מטעם הכתר בשיחות השלום עם צרפת ב-1445 ו-1446, דיכא את מרד ג'ק קייד בבלקהית' (קנט) ואסר את המורד המפרי, דוכס גלוסטר. ערך מורחב – מלחמת השושנים בשנת 1451 הייתה המועצה המלכותית בשליטת אדמונד ביופורט, דוכס סומרסט, ידידו של סטאפורד, שאף השיא את בנו האמפרי לבתו מרגרט. עם זאת, באוגוסט 1453, כאשר המלך לקה באי שפיות, נטל יריבו של סומרסט, ריצ'רד פלנטג'נט, דוכס יורק, את תפקיד העוצר והלורד המגן וכלא את סומרסט. עם חזרתו של המלך לחושיו פרצה מלחמת השושנים. סטאפורד נשא ונתן לשחרורו של סומרסט בפברואר 1455. בקרב סנט אולבנס הראשון (22 במאי 1455) פיקד סטאפורד על צבא המלך שמנה 2,500 חיילים. סטאפורד נפגע ונלקח בשבי יחד עם המלך, בין ההרוגים היה גם חותנו, סומרסט. יורק נטל את תפקיד הלורד המגן ושליש הממלכה והפך שנית לעוצר כאשר המלך שקע שוב בחוסר שפיות. סטאפורד ניהל משא ומתן עם יורק, דבר שגרם לקרע בינו ובין ראש מחנה המלך, המלכה מרגרט מאנז'ו. בקרב גשר לדפורד (12 באוקטובר 1459) סייע סטאפורד לניצחון כוחות המלך והשלים עם המלכה. סטאפורד נהרג בקרב נורת'האמפטון, ב-10 ביולי 1460. Rawcliffe, Carole. The Staffords, Earls of Stafford and Dukes of Buckingham 1394–1521. Cambridge University Press, 1978 מדיה וקבצים בנושא האמפרי סטאפורד, הדוכס הראשון מבקינגהאם בוויקישיתוף מאתר היסטוריה אנגלית (באנגלית) ערך במסד נתוני האצולה (באנגלית) האמפרי סטאפורד, הדוכס הראשון מבקינגהאם, באתר אנציקלופדיה בריטניקה (באנגלית)
זיקית תימנית

זיקית תימנית (שם מדעי: Chamaeleo calyptratus) היא מין במשפחת הזיקיתיים החי בהרי תימן, איחוד האמירויות הערביות וערב הסעודית. הזיקית חיה באזורי מחיה שונים, בחלקם כמות משקעים רבה ואחרים הם מדבר צחיח. הזיקית התימנית מותאמת במיוחד לעצים - יש לה גוף שמתאים בדיוק לאחיזה נוחה בענפים. הזיקית חיה כמין פולש גם באזורי פלורידה ואיי הוואי בהיקפים מצומצמים. לזכרים יש מעין דורבנות על גבם, אך אין לנקבות. הדורבנות אינם נמצאים על גבן של זיקיות צעירות ומתפתחים עם התבגרותן. צבעו הטבעי של הזכר הוא ירוק ומשתנה במצב של לחץ. הזיקית התימנית היא אוכלת כל - למרות שרוב מזונה מורכב מחרקים, היא ניזונה גם מעלים, פירות ופרחים של צמחים שונים, במיוחד בעת בצורת. נקבת הזיקית יכולה להטיל עד כשלוש פעמים בשנה, כאשר כל תטולה יכולה לכלול 20 עד 70 ביצים. גופה של הזיקית מותאם במיוחד לטיפוס ומחייה על העצים - גופה דומה לעלה, ורגליה מותאמות במיוחד לטיפוס על זלזלים. הזיקית מסוגלת להזיז את עיניה לשני כיוונים שונים בו זמנית. מדיה וקבצים בנושא זיקית תימנית בוויקישיתוף זיקית תימנית, באתר ITIS (באנגלית) זיקית תימנית, באתר NCBI (באנגלית) זיקית תימנית, באתר Animal Diversity Web (באנגלית) זיקית תימנית, באתר האנציקלופדיה של החיים (באנגלית) זיקית תימנית, באתר GBIF (באנגלית) זיקית תימניה באתר הרשימה האדומה של IUCN